Engelsk ekspert: Suárez er ferdig i Liverpool
Torsdag ettermiddag fikk Uruguay-stjernen Luis Suárez dommen fra FIFA etter biteepisoden mot Italia i VM: Utestengt fra resten av VM, i ni internasjonale konkurransekamper for Uruguay og fra all fotballaktivitet i fire måneder.Hvis ingen tar en eventuell Uruguay-anke til følge, betyr det at spissen, toppscorer i Premier League denne sesongen, ikke spiller fotball før i oktober. Og det skjer ikke i Liverpool, tror den rutinerte fotballreporteren Henry Winter i Daily Telegraph. - Kanskje hadde han gått fra Liverpool også uten denne hendelsen. Liverpool vil få tilbud om såpass mye penger fra Barcelona. Og han ønsker å gå. Kona og familien hans, som er hans verden, ønsker å dra. Barcelona er en drøm for ham, sier Winter til VG.Engelskmannen er på plass i Rio og følger VM - også etter at England ble slått ut. Han synes synd på Liverpool, satt i en tannpine av Suárez - igjen. - De har prøvd å trenge inn i hodet hans, snakket med ham, snakket med kona, forteller Winter, som skrev biografien til Liverpool-kaptein Steven Gerrard (34) for åtte år siden. - Jeg ser ikke hvordan Liverpool kan beholde ham etter dette. Han vil gå, dette er flaut for dem. Han er en idiot, han trenger hjelp. I Liverpool er han en av dem som trener hardest, han drikker ikke alkohol, han er familiemann, du hører aldri at han har vært på nattklubber, han er en rollemodell - bortsett fra at han «klikker» og angriper mennesker, sier Daily Telegraph-journalisten.Han mener straffen på fire måneders utestengelse er helt på sin plass. - For meg er biting ren ondskap. Verre enn en stygg benbruddstakling, mener Winter, som tror Suárez' glefsing i VM gjør at Liverpool taper penger på det han mener er en sikker overgang i sommer (og FIFA-straffen hindrer ikke klubbskifte). - Han har rett og slett tatt en stor bit av summen, ironiserer han.Tidligere Liverpool-spiller John Aldrige (55) mener imidlertid at Luis Suárez (27) heller burde blitt utestengt fra internasjonal fotball på livstid. - For Liverpools del er det tungt at dette går utover klubben. Han burde heller blitt utstengt fra internasjonal fotball resten av livet. Det hadde gjort like vondt for ham som denne straffen, sier John Aldridge i et tv-intervju til Sky Sports. - Det kunne vært bedre, og det kunne vært verre. Det var vanskelig for Liverpool-supporterne å takle sist. Han kan ikke fortsette med dette. Dette må stoppe, sier Aldridge. Viasat-kommentator Vidar Davidsen er gjest i VGs VM-studio. Han mener, som Aldridge, at Suárez burde fått lengre straff på landslaget. - Jeg er uenig i at han blir utestengt fra klubblaget. Dette har egentlig ingenting med Liverpool å gjøre. At han har en historikk i Liverpool er riktig, men har ingenting med denne turneringen å gjøre. Jeg føler det blir helt galt å straffe Liverpool slik, sier Davidsen.Den kraftige reaksjonen mot Suárez er blitt omtalt av flere profilerte mennesker på Twitter. Her er noen av reaksjonene: Tidligere Premier League-proff Egil Østenstad: Det ville vært tøffere og riktigere av FIFA med lang utestengelse for det som virkelig er et problem; bevisst albuebruk mot ansikt Den britiske journalisten og Arsenal-supporteren Piers Morgan: A gentle nibble for Suarez - he'll be back playing again by end of October. And can pay the fine from 4 days wages. England-legende Gary Lineker: Suarez ban biggest in WC history. beats 8 games given to Italy's Tassotti for elbow on Luis Enrique. Barca boss could be affected again? BBCs sjefsskribent for fotball, Phil McNulty: Luis Suarez is a World Cup pariah who deserved heavy punishment - but what comes next for the striker & Liverpool? Sjefsskribent for sport i Northern Echo, Scott Wilson: Comment: Liverpool might query the length of the Suarez ban, but the guilty party can have no complaints. Suarez fikk en bot på 700.000 kroner i tillegg til utestengelsen.
Daily Telegraph-journalist Henry Winter er overbevist om at Luis Suárez (27) ikke spiller mer for Liverpool